Sklep VIII Ips 31/2013
Sodna praksa Vrhovnega sodišča, 2013-04-02

dovoljenost revizije - zavrženje revizije - vrednost spornega predmeta - premoženjski delovni spor - odpravnina - odškodnina - izredna odpoved delavca

Revizija je na podlagi 367. člena ZPP dovoljena, če vrednost izpodbijanega dela pravnomočne sodbe presega 40.000 EUR. V nasprotnem primeru pa je revizija dovoljena le, če jo v skladu s 367.a členom ZPP dopusti sodišče. V obravnavanem primeru znaša vredno

st zahtevka za odškodnino 720,93 EUR, za odpravnino pa 466,30 EUR, kar ne dosega zgoraj navedenega revizijskega minimuma.

1. Sodišče prve stopnje je razveljavilo sklep, s katerim je tožena stranka štela pogodbo o zaposlitvi št. 28/07 z dne 1. 10. 2010 za razvezano z dnem 1. 2. 2011, na podlagi redne odpovedi tožeče stranke. Ugotovilo je, da je delovno razmerje tožeči stranki prenehalo 1. 2. 2011 na podlagi izredne odpovedi tožeče stranke. Toženi stranki je naložilo plačilo odškodnine za izgubljeno plačilo za čas odpovednega roka v višini 720,93 EUR, odpravnine v višini 466,30 EUR ter izplačilo neizplačanih plač, stroškov prevoza na delo ter stroškov prehrane.

2. Sodišče druge stopnje je pritožbo tožene stranke zavrnilo in potrdilo sodbo sodišča prve stopnje.

3. Zoper pravnomočno sodbo sodišča druge stopnje, v delu, ki se nanaša na odškodnino in odpravnino, vlaga tožena stranka revizijo zaradi zmotne uporabe materialnega prava.

Navaja, da delavec na podlagi 112. člena Zakona o delovnih razmerjih (ZDR, Ur. l. RS, št. 42/2002) lahko izredno odpove pogodbo o zaposlitvi po tem, ko predhodno pisno opomni delodajalca na izpolnitev obveznosti in o kršitvah pisno obvesti inšpektorja za delo. Tožeča stranka je toženo stranko z opominom pisno pozvala in obvestila inšpektorja za delo dne     25. 01. 2011, odpoved pa je podala 1. 2. 2011, pri čemer ni potekel predpisani      8-dnevni rok. Navaja, da je tožeča stranka postopek izvedla nezakonito, zaradi česar ji ne gredo zahtevki iz izredne odpovedi, ampak zgolj dajatveni zahtevek neizplačanih plač in stroškov prehrane ter prevoza. Odpovedi ni mogoče šteti za izredno, pač pa za redno odpoved delovnega razmerja.

5. Na podlagi 31. člena Zakona o delovnih in socialnih sodiščih (ZDSS-1, Ur. l.

RS, št. 2/2004 in nadaljnji) je revizija dovoljena v naslednjih individualnih delovnih sporih:

v premoženjskih delovnih sporih, v katerih je dovoljena revizija po določbah zakona, ki ureja pravdni postopek, v individualnih delovnih sporih glede obstoja ali prenehanja delovnega razmerja in pa, če jo dopusti sodišče. V obravnavani zadevi, je na revizijski stopnji sporno plačilo odpravnine in odškodnine zaradi izredne odpovedi delovnega razmerja s strani delavca. Tako spor za plačilo odpravnine kot spor za plačilo odškodnine sta premoženjska spora. Ne gre za spor o obstoju ali prenehanju delovnega razmerja. Zakonitost oziroma utemeljenost izredne odpovedi tožnice v konkretnem primeru predstavlja zgolj temelj zahtevkov za odškodnino in odpravnino po drugem odstavku 112. člena ZDR. Na podlagi 204. člena ZDR namreč lahko ugotovitev nezakonitosti odpovedi pogodbe o zaposlitvi pred sodiščem uveljavlja samo delavec in ne delodajalec.

6. Revizija je na podlagi 367. člena Zakona o pravdnem postopku (ZPP, Ur. l. RS št. 26/99 in nadaljnji) dovoljena, če vrednost izpodbijanega dela pravnomočne sodbe presega 40.000 EUR. V nasprotnem primeru pa je revizija dovoljena le, če jo v skladu s 367.a členom ZPP dopusti sodišče. V obravnavanem primeru znaša vrednost zahtevka za odškodnino 720,93 EUR, za odpravnino pa 466,30 EUR, kar ne dosega zgoraj navedenega revizijskega minimuma. Revizija prav tako ni bila dopuščena po 367a. členu ZPP.

7. Zaradi navedenih razlogov je sodišče revizijo kot nedovoljeno zavrglo na podlagi 377. člena ZPP.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.